b'\n_START_ARTICLE_\nMagnus Manske\n_START_SECTION_\nKarjera\n_START_PARAGRAPH_\nDar b\xc5\xabdamas studentu, M. Mansk\xc4\x97 buvo vienas pirm\xc5\xb3j\xc5\xb3, prisid\xc4\x97j\xc4\x99s prie internetin\xc4\x97s enciklopedijos Nupedijos, Vikipedijos pirmtak\xc4\x97s vystymo, v\xc4\x97liau suk\xc5\xabr\xc4\x99s vien\xc4\x85 i\xc5\xa1 pirm\xc5\xb3j\xc5\xb3 MediaWiki programos versij\xc5\xb3, kuri\xc4\x85 naudoja Vikipedija. Nuo 2007 m. M. Mansk\xc4\x97 dirba Kembrid\xc5\xbee Sengerio institute, ta\xc4\x8diau ir toliau aktyviai prisideda prie Vikipedijos ir Wikidata \xc4\xafranki\xc5\xb3 tobulinimo. _NEWLINE_2012 m. M. Mansk\xc4\x97 su bendraautoriumi paskelb\xc4\x97 \xc5\xbeurnale \xe2\x80\x9eNature\xe2\x80\x9c mokslin\xc4\xaf darb\xc4\x85, kuriame pristat\xc4\x97 naujus b\xc5\xabdus, kaip nustatyti maliarijos parazit\xc5\xb3 vystymosi sritis, bei apra\xc5\xa1\xc4\x97 metodik\xc4\x85, nustatan\xc4\x8di\xc4\x85 maliarijos atsparumo vaistams veiksnius. Mokslininkai suk\xc5\xabr\xc4\x97 metod\xc4\x85 i\xc5\xa1gauti maliarijos parazito DNR tiesiogiai i\xc5\xa1 kraujo, kas ma\xc5\xbeina klaid\xc5\xb3 sek\xc4\x85.\n_START_SECTION_\nMediaWiki vystymas\n_START_PARAGRAPH_\nStudij\xc5\xb3 laikais M. Mansk\xc4\x97 buvo vienas aktyviausi\xc5\xb3 naudotoj\xc5\xb3 Nupedijos projekte, prisid\xc4\x97damas biologijos srities ra\xc5\xa1iniais bei vystydamas Nupedijos \xc4\xafrankius ir pl\xc4\x97tinius. V\xc4\x97liau, nepritardamas egzistuojantiems programin\xc4\x97s \xc4\xafrangos ribojimams, M. Mansk\xc4\x97 suk\xc5\xabr\xc4\x97 vien\xc4\x85 pirm\xc5\xb3j\xc5\xb3 versij\xc5\xb3 programos, v\xc4\x97liau virtusios MediaWiki. Jo naujoji programin\xc4\x97s \xc4\xafrangos versija buvo \xc4\xafdiegta 2002 m._NEWLINE_Viki programin\xc4\x97 \xc4\xafranga, kuri prad\xc5\xbeioje naudota Vikipedijai, buvo vadinama UseModWiki ir buvo para\xc5\xa1yta Perl kalba. Augant Vikipedijai ir daug\xc4\x97jant problem\xc5\xb3, 2001 m. vasar\xc4\x85 M. Mansk\xc4\x97 prad\xc4\x97jo ie\xc5\xa1koti, kaip pakeisti UseModWiki, kad ji b\xc5\xabt\xc5\xb3 paremta duomenimis ir tur\xc4\x97t\xc5\xb3  Vikipedijai b\xc5\xabdingas savybes. _NEWLINE_2002 m. sausio 25 d. M. Mansk\xc4\x97 i\xc5\xa1leido pirm\xc4\x85j\xc4\x85 versij\xc4\x85 vadinamosios Phase II \xe2\x80\x93 MySQL sistema paremto PHP i\xc5\xa1skirtin\xc4\x97s programinio kodo dalies, skirtos realizuoti konkre\xc4\x8di\xc4\x85 taikom\xc4\x85j\xc4\x85 u\xc5\xbeduot\xc4\xaf. Viena i\xc5\xa1 M. Mansk\xc4\x97s inovacij\xc5\xb3 buvo vard\xc5\xb3 sri\xc4\x8di\xc5\xb3 panaudojimas Phase II atskirti \xc4\xafvairi\xc5\xb3 tip\xc5\xb3 puslapiams, tokiems kaip \xe2\x80\x9eNaudotojas\xe2\x80\x9c ar \xe2\x80\x9eNaudotojo aptarimas\xe2\x80\x9c, kurie ankstesn\xc4\x97je viki programoje nebuvo skiriami. Phase II taip pat atsirado ir kit\xc5\xb3 naujovi\xc5\xb3, tebegyvuojan\xc4\x8di\xc5\xb3 iki \xc5\xa1iol: rinkmenos \xc4\xafk\xc4\x97limo, stebim\xc5\xb3 puslapi\xc5\xb3 s\xc4\x85ra\xc5\xa1o, automatinio para\xc5\xa1o ir naudotoj\xc5\xb3 ind\xc4\x97lio per\xc5\xbei\xc5\xabros \xc4\xafrankiai. M. Mansk\xc4\x97s patobulinimai taip pat leido papras\xc4\x8diau \xc4\xafterpti paveiksl\xc4\x97lius \xc4\xaf Vikipedijos straipsnius, be to, jis suteik\xc4\x97 galias naujai naudotoj\xc5\xb3 grupei administratoriams: \xc5\xa1alinti Vikipedijos puslapius ir blokuoti vandalizmo atvejus._NEWLINE_M. Mansk\xc4\x97 buvo atvirojo kodo \xc5\xa1alininkas, ypa\xc4\x8d laisvosios programin\xc4\x97s \xc4\xafrangos GNU GPL licencijos taikymo srityje, tod\xc4\x97l jo ankstyvosios MediaWiki versijos buvo ja apsaugotos._NEWLINE_Vikipedijai augant, M. Mansk\xc4\x97s kuriama programin\xc4\x97 \xc4\xafranga susid\xc5\xabr\xc4\x97 su jos \xc4\xafk\xc4\x97limo problemomis, tod\xc4\x97l amerikie\xc4\x8di\xc5\xb3 programuotojas Lee Daniel Crocker j\xc4\x85 patobolino, ir taip gim\xc4\x97 Phase III. Pastaroji buvo naudojama nuo 2002 m. bir\xc5\xbeelio m\xc4\x97n., o nuo 2003 m. pavadinta MediaWiki. \xc5\xa0i MediaWiki programin\xc4\x97 \xc4\xafranga yra dabar naudojama kaip pagrindin\xc4\x97 platforma tiek Vikipedijoje ir jos seseriniuose projektuose, tiek ir daugelyje organizacij\xc5\xb3 ir institucij\xc5\xb3._NEWLINE_M. Mansk\xc4\x97 toliau tobulino MediaWiki \xc4\xafrankius ir pl\xc4\x97tinius, \xc4\xafskaitant kategorizavimo, rinkmen\xc5\xb3 \xc4\xafk\xc4\x97limo i\xc5\xa1 Flickr svetain\xc4\x97s \xc4\xaf Vikitek\xc4\x85 \xc4\xafrankius. Jis taip pat patobulino Cite pl\xc4\x97tin\xc4\xaf, kurio pagalba \xc5\xa1altini\xc5\xb3 nurodos pateikiamos \xc4\xaf XML kalboje pana\xc5\xa1ios sintaks\xc4\x97s pagalba.'